Hans Kristian Skibby (DF), 2009-11-05:
Hvis man skal være helt ærlig, kunne man godt, hvis man har fulgt den her debat om det her beslutningsforslag, få den formodning, at der er nogle, der har været herinde på Christiansborg alt for længe.
For hvad er det, der foregår i kommunerne i dag, hvad er det byrådene gør i dag, hvad er det de tekniske udvalg gør, hvad er det, de arbejder med?
De arbejder med alt muligt, som har med de ting at gøre, som ligger i det, som bl.a. en af Socialdemokraternes spørgere jo bemærkede, nemlig at slagterens søn jo også gerne skulle kunne gå i skole med direktørens datter.
Jeg håber så sandelig også, at det er sådan rigtig mange steder i dag i Danmark, men jeg vil gerne sige, at det ikke er noget, som vi herinde fra Christiansborg skal blande os i.
Det, der jo er helt grundlæggende forkert i det her forslag, er bl.a. det, at man vil have et stort opgør med retten til at eje jord, retten til at bestemme over den jord, man ejer, og retten til at udvikle den jord, man ejer.
Så tænkte jeg straks på ekspropriation, for det er det, der sådan set er tale om.
Det er nogle af de der problematikker, som bl.a. Ritt Bjerregaard har haft problemer med i København, nemlig at man gerne ville give 5.000 boliger til hver 5.000 kr. om måneden osv., men som man så ikke har kunnet få gennemført, fordi man selvfølgelig skal have et sagligt belæg for at gå ind og bruge kommunens borgeres penge på at ekspropriere for at få handlet jorden ned på en alt for lav pris i forhold til den værdi, den jord reelt har.
Vi har faktisk i Dansk Folkeparti tillid til, at de danske kommuner også fortsat vil have fokus på hele den her opgave, som har med folks bosætningsmønstre at gøre.
Vi synes også, det er værd at pointere, at der netop vedrørende de sociale problemer i ghettoer osv. – ghettoer, som vi har kunnet se igennem mange, mange år have en negativ betydning i Danmark, specielt i de år, hvor vi havde socialdemokratisk ledede regeringer, kan man sige – faktisk siden 2001 er sket det, at man med flere boligpakker har investeret flere og flere milliarder i kvarterløft i en lang række danske byer, Horsens, Esbjerg, Odense, København, Aalborg osv.
Det er nogle kvarterløft, som man selvfølgelig har gjort for at sikre, at der også skal være gode boligtilbud de steder, hvor der har været alt for stor slitage på boligområderne, og hvor der har været sociale problemer.
Jeg synes bestemt, vi har gjort en stor indsats for at få forbedret mange af de ting i Danmark, og jeg tror også på, at de mennesker, der bor i de her områder, har oplevet det sådan.
Så vil jeg gerne sige, at vi har en planlov, som klart definerer de her regler, vi har også kommuner, som er forpligtet til at lave kommuneplaner, og vi har også, som jeg nævnte i starten, selvfølgelig hele området vedrørende lokalplaner, hvor man, når man laver et nyt boligområde i de enkelte byområder, kan gå ind og sige, at der i det her område eksempelvis skal være plads til tæt, lav boligbebyggelse.
Men når så vi kommer til, at det er jord, som i forvejen er ejet af private investorer, så mener vi altså ikke, at man kan bruge det her som den helt oplagte mulighed til at sikre, at tingene skulle kunne blive bedre.
Vi mener, at vi skal have ret til den frie ejendomsret i Danmark, vi mener, det her vil være at undergrave mange af de frihedsrettigheder, som vi har i det danske samfund.
Så vi kan ikke støtte forslaget.
Jamen det er jo sådan set meget interessant, hvis man kunne få den vinkel ind i diskussionen her, for jeg tænker faktisk på, at det ikke er længe siden, vi oplevede, at hr. Rasmus Prehns egen partiformand var på TV 2 og modsagde Københavns overborgmester og faktisk ordret sagde: Jamen kig bare på nogle af de dårlige erfaringer, vi har haft i løbet af den seneste valgperiode i København; der er nok at tage fat på for københavnerne.
Det var de ord, der kom fra ordførerens egen formand.
Og derfor kunne det jo være interessant at få også de ting bragt ind i den her debat – ikke fordi det lige er en socialdemokrat, det kunne også godt have været folk fra andre partier, f.eks. i Greve eller alle mulige andre steder, hvor vi har set nogle meget uheldige eksempler på, at Venstre og Konservative har sloges lidt.
Men hvis man også kan få de ting med ind i den her diskussion, vil vi i hvert fald meget gerne være med til at bakke op om det.